In Die Begin: 18
(Abraham tree op as voorbidder vir Sodom)
JaHWeH verskyn aan Abraham!
GEN 18:1 : DAARNA het JaHWeH aan hom verskyn by die terpentynbome van Mamre terwyl hy by die ingang van die tent sit op die warmste van die dag.
GEN 18:2 : Toe hy sy oë opslaan en kyk, staan daar drie Manne voor hom. En toe hy hulle sien, loop hy hulle tegemoet van die ingang van die tent af en buig hom na die Aarde toe.
GEN 18:3 : En hy sê: My Meester, as ek nou Guns in U Oë gevind het, gaan dan tog nie by U kneg verby nie.
GEN 18:4 : Laat hulle tog 'n bietjie water bring, en was U voete, en lê en rus onder die boom.
GEN 18:5 : En laat ek 'n stukkie brood gaan haal, en versterk U Hart - daarna kan U verder gaan - want daarom het U by U kneg aangekom. En Hulle antwoord: Doen soos u gesê het.
GEN 18:6 : Toe loop Abraham haastig in die tent na Sarah en sê: Maak gou, knie drie mate meel, die beste, en maak roosterkoeke.
GEN 18:7 : Daarop loop Abraham na die beeste en vang 'n jong, suiwer kalf en gee dit aan die dienaar, wat dit gou klaargemaak het.
GEN 18:8 : En hy neem dikmelk en soetmelk en die kalf wat hy klaargemaak het, en sit dit aan Hulle voor, terwyl hy self by Hulle onder die boom bly staan; en Hulle het geëet.
GEN 18:9 : Toe sê Hulle vir hom: Waar is Sarah, u vrou? En hy antwoord: Daar in die tent.
GEN 18:10 : En Hy sê: Ek sal sekerlik weer na jou toe kom teen die tyd van lewe - dan sal jou vrou Sarah 'n seun hê. En Sarah het geluister by die ingang van die tent wat agter Hom was.
GEN 18:11 : Maar Abraham en Sarah was oud, ver op hulle dae; dit het met Sarah nie meer volgens die reël van die vroue gegaan nie.
GEN 18:12 : En Sarah het in haar binneste gelag en gedink: Sal ek wellus hê nadat ek oud geword het en my eggenoot oud is?
GEN 18:13 : Toe sê JaHWeH vir Abraham: Waarom het Sarah daar gelag en gedink: Sou ek ook werklik baar nou dat ek oud geword het?
GEN 18:14 : Sou enige woord te wonderbaar vir JaHWeH wees? Hierdie tyd, teen die tyd van lewe sal Ek na jou terugkom, en Sarah sal 'n seun hê.
GEN 18:15 : Maar Sarah het dit ontken en gesê: Ek het nie gelag nie - want sy was bang, maar Hy sê: Nee, maar jy het gelag.
GEN 18:16 : Toe staan die Manne daarvandaan op, en Hulle het gekyk na die kant van Sodom; en Abraham het saam met Hulle gegaan om Hulle weg te bring.
GEN 18:17 : Daarop sê JaHWeH: Sal Ek vir Abraham verberg wat Ek gaan doen,
GEN 18:18 : terwyl Abraham tog sekerlik 'n groot en magtige nasie sal word en al My nasies van die Aarde in hom geseën sal word?
GEN 18:19 : Want Ek het hom verkies, dat hy aan sy kinders en sy huis na hom bevel sou gee dat hulle die Weg van JaHWeH moet hou om Geregtigheid en Reg te doen; sodat JaHWeH oor Abraham kan bring wat Hy oor hom gespreek het.
GEN 18:20 : Verder het JaHWeH gesê: Die geroep oor Sodom en Gomorra is waarlik groot, en hulle oortredinge is waarlik baie swaar.
GEN 18:21 : Ek wil neerdaal en sien of hulle werklik gehandel het soos haar geroep oor hulle is wat by My gekom het; en so nie, Ek wil dit weet.
GEN 18:22 : Toe het die manne daarvandaan weggedraai en na Sodom gegaan, maar Abraham het nog bly staan voor die Aangesig van JaHWeH.
GEN 18:23 : En Abraham het nader gekom en gesê: Sal U ook die regverdige saam met die besoedelde ombring?
GEN 18:24 : Miskien is daar vyftig regverdiges binne-in die stad; sal U hulle ook ombring en die plek nie spaar ter wille van die vyftig regverdiges wat in haar binneste is nie?
GEN 18:25 : Laat dit ver van U wees om so iets te doen: om die regverdige saam met die besoedelde om te bring, sodat die regverdige gelyk is met die besoedelde. Laat dit ver van U wees! Sal die Regter van die hele Aarde geen Reg doen nie?
GEN 18:26 : Toe sê JaHWeH: As Ek in Sodom vyftig regverdiges vind binne-in die stad, dan sal Ek die hele plek spaar om hulle ontwil.
GEN 18:27 : En Abraham antwoord en sê: Kyk tog, ek het dit gewaag om met my Meester te spreek alhoewel ek stof en as is.
GEN 18:28 : Miskien sal daar aan die vyftig regverdiges vyf ontbreek; sal U ter wille van vyf die hele stad verwoes? En Hy antwoord: Ek sal haar nie verwoes as Ek daar vyf-en-veertig vind nie.
GEN 18:29 : En hy het nog verder met Hom gespreek en gesê: Miskien sal daar veertig gevind word. En Hy antwoord: Ek sal dit ter wille van die veertig nie doen nie.
GEN 18:30 : Verder sê hy: Laat my Meester tog nie woedend word nie, en mag ek nog iets sê. Miskien sal daar dertig gevind word. En Hy antwoord: Ek sal dit nie doen as Ek daar dertig vind nie.
GEN 18:31 : Toe sê hy: Kyk tog, ek het dit gewaag om met my Meester te spreek. Miskien sal daar twintig gevind word. En Hy antwoord: Ek sal haar ter wille van die twintig nie verwoes nie.
GEN 18:32 : Toe sê hy: Laat my Meester tog nie woedend word nie, en laat my net hierdie keer spreek. Miskien sal daar tien gevind word. En Hy antwoord: Ek sal haar ter wille van die tien nie verwoes nie.
GEN 18:33 : En JaHWeH het weggegaan toe Hy opgehou het om met Abraham te spreek, en Abraham het na sy woonplek teruggekeer.